Medtem ko se je odvijal ta proces, se je kolesje diplomacije vrtelo naprej. Neposreden pritisk na Talibane se je izkazal za neuspešnega. Kot je zapisal uradnik na Svetu za nacionalno varnost, »Afganistan pod Talibani ni država, ki sponzorira terorizem, temveč država, ki jo sponzorira terorizem.« Zgodaj leta 2000 so si ZDA začele intenzivno prizadevati, da bi Pakistan prepričale, naj uporabi svoj vpliv na Talibane. Januarja leta 2000 sta se pomočnik državnega sekretarja, Karl Inderfurth, in koordinator za protiterorizem na ameriškem obrambnem ministrstvu, Michael Sheehan, v Islamabadu sestala z generalom Mušarafom ter mu predstavila možnost, da bi pakistansko sodelovanje nagradili z obiskom predsednika v marcu.  Mušaraf si je zelo želel ta obisk, med drugim tudi zato, ker bi potrdil legitimnost njegove vlade. Odposlancema je povedal, da se bo srečal z Mulo Omarjem in nanj pritisnil glede Bin Ladna. Kljub temu sta odpotovala in v Washingtonu poročala, da Pakistan najverjetneje ne bo storil ničesar, »saj vidi prednosti v talibanski kontroli Afganistana.« Predsednik Clinton je imel v načrtu pot v Indijo. Obrambno ministrstvo je menilo, da ne bi smel obiskati Indije, ne da bi se obenem ustavil tudi v Pakistanu. Tajna služba in CIA pa sta ostro opozorili, da bi obisk v Pakistanu ogrozil predsednikovo življenje. Protiteroristični strokovnjaki so obenem trdili, da Pakistan ni naredil dovolj, da bi si zaslužil predsedniški obisk. Vendar pa je predsednik Clinton vztrajal pri tem, da Pakistan vključijo v načrt njegove poti v Južno Azijo. Njegov enodnevni postanek, 25. marca 2000, je bil prvi obisk ameriškega predsednika v Pakistanu od leta 1969. Na sestanku z Mušarafom in ostalimi se je predsednik Clinton osredotočil na napetosti med Pakistanom in Indijo in na nevarnosti jedrskega oboroževanja, pogovarjal pa se je tudi o Bin Ladnu. Predsednik Clinton nam je povedal, da je Mušarafa potegnil na stran za kratek sestanek iz oči v oči in generala prosil za pomoč v zvezi z Bin Ladnom. »Obljubil sem mu vse, kar je v moji moči, in še več, vključno z izboljšanjem odnosov z ZDA, če bi nam pomagal priti do Bin Ladna in naredil še eno ali dve stvari.« Ameriški napori so se nadaljevali.